Anders Fogh Rasmussen (V), 2004-11-30:
I eftermiddag holder regeringen møde med en række mennesker, der har berøring med det praktiske arbejde med integration i det danske samfund, mennesker, som har en personlig erfaring med integrationsarbejdet, eller mennesker, som i deres professionelle virke har berøring med integrationsarbejdet.
Baggrunden for, at regeringen har ønsket dette møde, er, at vi står over for ganske betydelige udfordringer i integrationspolitikken i de kommende år.
Vi må fastslå, at uanset at der i de sidste 3 år er gennemført en række initiativer for at forbedre integrationspolitikken, så er integrationen i det danske samfund ikke tilfredsstillende.
Vi kan se, at mindre end halvdelen af indvandrere og efterkommere af indvandrere fra ikkevestlige lande ikke er i arbejde – mindre end halvdelen, og det er klart ikke tilfredsstillende.
Vi skal bestræbe os på at få langt flere indvandrere i arbejde.
Det er også galt, når vi ser på uddannelsessystemet.
Det er sådan, at 60 pct. af de unge, der er efterkommere af indvandrere, ikke får en uddannelse, der ruster dem godt nok til det danske arbejdsmarked.
Det skal også gøres langt bedre i de kommende år.
Det er bekymrende at notere sig disse tal.
Det er bekymrende for den enkelte indvandrer eller efterkommere af indvandrere, fordi det vanskeliggør mulighederne for at få beskæftigelse og dermed netop blive integreret i det danske samfund.
Det er bekymrende for samfundsøkonomien og velfærdssystemet på længere sigt, fordi kernen i at finansiere fremtidens velfærd er, at vi får skabt mere beskæftigelse, og så er det selvfølgelig en belastning, hvis en betydelig befolkningsgruppe har en beskæftigelsesgrad, der er så lille som den, vi kan se blandt indvandrere og deres efterkommere i dag. Endelig vil jeg sige, at for dårlig integration også er bekymrende for det, man kan kalde fællesskabet eller sammenhængskraften i det danske samfund, fordi en for dårlig integration risikerer at føre til, at vi får et opsplittet, et opdelt samfund, hvor en gruppe af særlig udsatte får svært ved at skaffe sig uddannelse og dermed at skaffe sig job og i det hele taget blive integreret i det danske samfund.
Derfor er der mange stærke grunde til at styrke integrationspolitikken, og det er med henblik på det, at vi har indkaldt til mødet i eftermiddag, fordi vi gerne vil have gode råd fra mennesker, der har praktisk erfaring med integrationsarbejde.
Det er mit håb, at vi får en åbenhjertig drøftelse og gerne en række konkrete forslag til, hvordan vi kan få flere indvandrere i arbejde; hvordan vi kan forbedre chancerne for, at unge indvandrere får en uddannelse og gennemfører en uddannelse; konkrete forslag til, hvordan vi kan forbedre børn og unge af indvandreres deltagelse i fritidsliv og foreningsliv i Danmark, som jo også er en væsentlig kilde til at sikre god integration; i det hele taget gode forslag til, hvordan vi får en bedre og mere positiv dialog i det danske samfund om integration.
Vi vil fra regeringens side lytte opmærksomt til de forslag og synspunkter, der bliver ført frem, og jeg kan sige, at det er min forventning, at det initiativ, vi har taget med mødet i dag, vil blive fulgt op af yderligere initiativer i den kommende tid.
Hvilke initiativer der præcis bliver tale om, vil så afhænge af indholdet af mødet i dag og af de råd og forslag, der bliver ført frem under mødet i eftermiddag.
De er ikke i overensstemmelse med den demokratiopfattelse, vi har i Venstre.